“หุ้นเอเชีย” ผันผวนหลังไร้ปัจจัยใหม่หนุน แนะรอผลประชุมเฟดวันนี้
“หุ้นเอเชีย” ผันผวนหลังไร้ปัจจัยใหม่หนุน แนะรอผลประชุมเฟดวันนี้
28 เม.ย. 2564

ผู้สื่อข่าวรายงานว่า ตลาดหุ้นเอเชียเปิดปรับตัวขึ้นลงแตกต่างกันในเช้าวันนี้ เนื่องจากขาดปัจจัยชี้นำตลาดที่ชัดเจน ขณะที่นักลงทุนรอดูผลการประชุมธนาคารกลางสหรัฐ (เฟด) ในวันนี้ และได้ปรับตัวรับการเปิดเผยข้อมูลยอดค้าปลีกของญี่ปุ่นที่เพิ่มขึ้นเกินคาด
โดยดัชนี SSE Composite ตลาดหุ้นจีนเปิดวันนี้ที่ 3,442.61 จุด ลดลง 10.45 จุด หรือ -0.30%, 
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,935.51 จุด ลดลง 56.38 จุด หรือ -0.19% 
และดัชนี HSI ตลาดหุ้นฮ่องกงเปิดวันนี้ที่ 28,991.94 จุด เพิ่มขึ้น 50.10 จุด หรือ +0.17%
ด้านกระทรวงเศรษฐกิจ การค้า และอุตสาหกรรมของญี่ปุ่นเปิดเผยในวันนี้ว่า ยอดค้าปลีกของญี่ปุ่นปรับตัวขึ้น 5.2% ในเดือนมี.ค. เมื่อเทียบเป็นรายปี ซึ่งเพิ่มขึ้นมากกว่าการคาดการณ์ของนักวิเคราะห์ที่คาดไว้ว่าจะขยายตัว 4.7% และเป็นการขยายตัวสูงสุดในรอบ 5 เดือน เนื่องจากได้รับแรงหนุนจากความต้องการของผู้บริโภคที่ฟื้นตัวขึ้นหลังได้รับผลกระทบจากวิกฤตโควิด-19
นอกจากนี้ นักลงทุนยังจับตาหุ้นของบริษัทอาลีบาบา หลังหนังสือพิมพ์วอลล์สตรีท เจอร์นัลรายงานว่า รัฐบาลจีนกำลังสอบสวนนายแจ็ก หม่า ผู้ก่อตั้งอาลีบาบา กรณีได้รับการอนุมัติอย่างรวดเร็วให้นำหุ้นแอนท์ กรุ๊ปซึ่งเป็นบริษัทในเครือเข้าจดทะเบียนในตลาดหลักทรัพย์ฮ่องกงและเซี่ยงไฮ้เมื่อปีที่ผ่านมา